CELEX: 32017D1768
Language: lv
Date: 2017-09-25 00:00:00
Title: Padomes Īstenošanas lēmums (ES) 2017/1768 (2017. gada 25. septembris), ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

28.9.2017   
            
            
               LV
            
            
               Eiropas Savienības Oficiālais Vēstnesis
            
            
               L 250/71
            
         PADOMES ĪSTENOŠANAS LĒMUMS (ES) 2017/1768
   (2017. gada 25. septembris),
   ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Atbilstīgi Direktīvas 2006/112/EK 287. panta 19. punktam Horvātija var piešķirt atbrīvojumu no pievienotās vērtības nodokļa (“PVN”) tiem nodokļa maksātājiem, kuru gada apgrozījums nepārsniedz EUR 35 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
         
               (2)
            
            
               Ar vēstuli, kas Komisijā reģistrēta 2016. gada 20. decembrī, Horvātija lūdza atļauju īpašam pasākumam, ar ko atkāpjas no Direktīvas 2006/112/EK 287. panta (“īpašais pasākums”), ļaujot tai no 2018. gada 1. janvāra atbrīvot no PVN tos nodokļa maksātājus, kuru gada apgrozījums nav lielāks par EUR 45 000 ekvivalentu valsts valūtā.
            
         
               (3)
            
            
               Augstākas robežvērtības piemērošana īpašajā režīmā, kas paredzēts mazajiem uzņēmumiem, ir vienkāršošanas pasākums, jo tā var ievērojami samazināt PVN saistības mazajiem uzņēmumiem.
            
         
               (4)
            
            
               Komisija 2017. gada 13. marta vēstulē saskaņā ar Direktīvas 2006/112/EK 395. panta 2. punkta otro daļu informēja pārējās dalībvalstis par Horvātijas lūgumu. Ar 2017. gada 14. marta vēstuli Komisija paziņoja Horvātijai, ka tās rīcībā ir visa vajadzīgā informācija, lai izvērtētu lūgumu.
            
         
               (5)
            
            
               Horvātijas sniegtā informācija liecina, ka īpašo pasākumu varētu izmantot aptuveni 9 000 nodokļa maksātāju, lai mazinātu savas PVN saistības, kā noteikts Direktīvas 2006/112/EK XI sadaļas 2. nodaļā. Tas arī samazinātu nodokļu iestāžu slogu un vienkāršotu nodokļa iekasēšanu.
            
         
               (6)
            
            
               Īpašā pasākuma rezultāts būs mazākas PVN saistības mazajiem uzņēmumiem, tādēļ būtu jāatļauj Horvātijai to piemērot ierobežotu laikposmu. Nodokļa maksātājiem joprojām vajadzētu būt iespējai izvēlēties parasto PVN režīmu.
            
         
               (7)
            
            
               Direktīvas 2006/112/EK 281.–294. pants, ar ko reglamentē īpašo režīmu mazajiem uzņēmumiem, tiek pārskatīts, tādēļ ir iespējams, ka direktīva, ar ko groza minētos noteikumus, stāsies spēkā pirms atkāpes termiņa beigām.
            
         
               (8)
            
            
               Pamatojoties uz Horvātijas sniegto informāciju, robežvērtības paaugstināšanai būs tikai maznozīmīga ietekme uz iekasēto nodokļu ieņēmumu kopējo summu galapatēriņa posmā.
            
         
               (9)
            
            
               Atkāpei nebūs ietekmes uz Savienības pašu resursiem, ko veido PVN, jo Horvātija veiks kompensācijas aprēķinu saskaņā ar Padomes Regulas Nr. (EEK, Euratom) 1553/89 (2) 6. pantu,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 287. panta 19. punkta, Horvātijai ir atļauts piešķirt atbrīvojumu no PVN nodokļa maksātājiem, kuru gada apgrozījums nepārsniedz EUR 45 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
   2. pants
   Šis lēmums stājas spēkā tā paziņošanas dienā.
   Šo lēmumu piemēro no 2018. gada 1. janvāra līdz 2020. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281.–294. pantu, atkarībā no tā, kurš termiņš ir agrāk.
   3. pants
   Šis lēmums ir adresēts Horvātijas Republikai.
   
      Briselē, 2017. gada 25. septembrī
      
         
            Padomes vārdā –
         
         
            priekšsēdētājs
         
         M. MAASIKAS
      
   
   
      (1)  OV L 347, 11.12.2006., 1. lpp.
   
   
      (2)  Padomes Regula (EEK, Euratom) 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).